PROIECT

ORDONANŢĂ DE URGENŢĂ pentru modificarea și completarea Ordonanței de urgență a Guvernului nr. 110/2017 privind Programul de susținere a întreprinderilor mici și mijlocii și a întreprinderilor mici cu capitalizare de piață medie – IMM INVEST ROMÂNIA, precum și pentru modificarea și completarea Schemei de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin art. II din Ordonanța de urgență a Guvernului nr. 42/2020

Având în vedere faptul că, pentru a răspunde necesităţilor economiei aflate sub influenţa efectelor răspândirii virusului SARS-CoV-2 a fost implementat Programul de susţinere a întreprinderilor mici şi mijlocii - IMM INVEST ROMÂNIA şi a fost aprobată Schema de ajutor de stat pentru susţinerea activităţii IMM-urilor în contextul crizei economice generate de pandemia COVID-19;

Agricultura și industria alimentară sunt printre domeniile care prezintă un interes major în această perioadă, iar la nivel european politicile publice sunt centrate atât pe implementarea unor facilități menite să asigure continuarea lucrărilor agricole, plantarea culturilor și desfășurarea optimă a lucrărilor de recoltare, cât și pe menținerea lanțurilor de aprovizionare;

Întrucât este imperios necesară promovarea unor măsuri de natură să faciliteze continuarea funcționării piețelor agroalimentare și efectuarea lucrărilor de toamnă/primăvară;

În acelaşi timp, pentru eficientizarea instrumentelor de garantare care vizează facilitarea accesului la creditele/liniile de credit pentru producţie, acordate pe piaţa românească pentru sectorul agroalimentar, sunt necesare instrumente de finanțare-garantare adaptate specificului agriculturii, pescuitului, acvaculturii și sectorului alimentar în general;

Urgenţa măsurilor prevăzute de prezentul act normativ este generată de specificul domeniului reglementat pentru campania agricolă de toamnă/primăvară care este în plină desfăşurare şi pentru care fermierii au necesităţi urgente de finanţare.

Emiterea actului în alte condiţii decât de urgenţă ar avea efecte nefavorabile pentru întregul an agricol 2021, cu efecte negative inclusiv asupra Produsului Intern Brut al României.

De asemenea, măsurile preconizate vizează şi reglementarea unei situaţii extraordinare generate, pe de o parte, de imposibilitatea achiziţiei de terenuri agricole în vederea extinderii exploataţiilor agricole, pentru modernizarea şi eficientizarea acestora, situaţie care persistă de mult timp şi care poate provoca destabilizarea întregului sector agricol, iar, pe de altă parte, de imposibilitatea accesului la finanţarea producţiei agricole şi a producţiei piscicole, pentru categoriile cele mai sensibile de beneficiari, care prin măsurile adoptate ar avea acces la finanţare, cu efecte favorabile în dezvoltarea sectoarelor agriculturii, pisciculturii și acvaculturii;

Neaplicarea în regim de urgență a măsurilor propuse prin prezentul act normativ este de natură să perpetueze tendinţa de pauperizare a populaţiei din mediul rural ocupată în agricultură, să anuleze şansele de extindere a bazei de potenţiali beneficiari ai fondurilor europene alocate pentru agricultură şi dezvoltare rurală şi astfel să compromită procesul de modernizare sustenabilă a agriculturii româneşti;

Suportarea integrală a costurilor de finanțare și garantare de către stat vine în sprijinul IMM-urilor din domeniile agriculturii, pescuitului, acvaculturii și sectorului alimentar, pentru facilitarea accesului la credite și răspunde situaţiei în care aceștia nu obţin finanţarea ca urmare a lipsei garanţiilor cerute de finanţatori;

Prelungirea programului IMM INVEST ROMÂNIA până la data de 30 iunie 2021 va avea efecte benefice pentru întreprinderile mici și mijlocii și întreprinderile mici cu capitalizare de piață medie, prin furnizarea garanțiilor de stat pentru accesarea creditelor pentru capital de lucru și ale creditelor de investiții necesare desfășurării activității economice;

Întrucât statul este obligat să ia măsuri pentru asigurarea continuării şi relansării activităţii într-un sector de bază al economiei, așa cum este cel al agriculturii şi elementele mai sus prezentate vizează interesul general public şi constituie situaţii de urgenţă şi extraordinare, a căror reglementare nu poate fi amânată,

în temeiul art. 115 alin. (4) din Constituţia României, republicată,

Guvernul României adoptă prezenta ordonanţă de urgenţă.

**ARTICOLUL I**

Ordonanța de urgență a Guvernului nr. 110/2017 privind Programul de sustinere a intreprinderilor mici si mijlocii si a intreprinderilor mici cu capitalizare de piata medie – IMM INVEST ROMANIA, publicata in Monitorul Oficial al Romaniei, Partea I, nr. 1.029 din 27 decembrie 2017, aprobata cu modificari si completari prin Legea nr. 209/2018, cu modificarile si completarile ulterioare, se modifica și se completează dupa cum urmează:

**1. La articolul 1, după alineatul (1) se introduc alineatele (1^1) și (1^2) cu următorul cuprins:**

(1^1) În cadrul Programului prevăzut la alin. (1) se aprobă Subprogramul de susținere a întreprinderilor mici și mijlocii şi a întreprinderilor mici cu capitalizare de piaţă medie, din domeniul agriculturii, pescuitului, acvaculturii și sectorului alimentar AGRO IMM INVEST, care are ca obiectiv acordarea de facilități de garantare de către stat în mod transparent și nediscriminatoriu pentru creditele acordate întreprinderilor mici și mijlocii şi întreprinderilor mici cu capitalizare de piaţă medie, din domeniul agriculturii, pescuitului, acvaculturii și sectorului alimentar, de către instituțiile de credit.

(1^2) Subprogramul de susținere a întreprinderilor mici și mijlocii şi a întreprinderilor mici cu capitalizare de piaţă medie din domeniul agriculturii, pescuitului, acvaculturii și sectorului alimentar AGRO IMM INVEST constă în acordarea de garanţii de stat în favoarea fiecărui beneficiar participant în program care solicita finantare pentru nevoile curente de lucru sau pentru realizarea de investitii, cu respectarea condițiilor prevăzute la pct.II.2, art.3 alin.(3) și (4) din «SCHEMA DE AJUTOR DE STAT pentru susţinerea activităţii IMM-urilor în contextul crizei economice generate de pandemia COVID-19. Grantul acordat întreprinderilor mici şi mijlocii, întreprinderilor mici cu capitalizare de piaţă medie, precum și fermierilor din domeniul agriculturii, pescuitului, acvaculturii și sectorului alimentar include și o componenta nerambursabila de maximum 10% din valoarea finantarii garantate, cu condiția încadrării în plafonul de 120.000 euro pentru fiecare întreprindere care îşi desfăşoară activitatea în sectorul pescuitului şi acvaculturii,100.000 euro pentru fiecare întreprindere care îşi desfăşoară activitatea în domeniul producţiei primare de produse agricole, respectiv 800.000 euro pentru fiecare întreprindere care își desfășoară activitatea în sectorul alimentar.

**2. La articolul 1, după alineatul (3^2) se introduce un nou alineat (3^2.1) care va avea următorul cuprins:**

(3^2.1) Pentru creditele prevăzute la art. 1 alin. (3) lit. a și b), destinate beneficiarilor care își desfășoară activitatea în domeniul agriculturii, pescuitului, acvaculturii și sectorului alimentar și care aplică în cadrul Subprogramului de susținere a întreprinderilor mici și mijlocii şi întreprinderilor mici cu capitalizare de piaţă medie din domeniul agriculturii, pescuitului, acvaculturii și sectorului alimentar, Ministerul Finanţelor Publice subvenţionează valoarea comisionului de risc, a comisionului de administrare și dobânzile în procent de 100%, precum și componenta nerambursabilă în valoare de maximum 10% aplicată la valoarea finanțării garantate, din bugetul de stat, prin bugetul Ministerului Finanţelor Publice - Acţiuni Generale, de la titlul 55 "Alte transferuri", alineatul 55.01.46 "Transferuri către întreprinderi în cadrul schemelor de ajutor de stat", în cadrul unei scheme de ajutor de stat asociate acestui program.

**3. Articolul 1, alineatul (3^3) se modifică și va avea următorul cuprins:**

“(3^3) Perioada de acordare a grantului pentru plata dobânzii este de 8 luni de la data acordării creditului. Acordarea grantului până la 30 iunie 2021 se realizează conform schemei de ajutor de stat prevăzute la art. II din Ordonanţa de urgenţă a Guvernului nr. 42/2020 pentru modificarea şi completarea Ordonanţei de urgenţă a Guvernului nr. 110/2017 privind Programul de susţinere a întreprinderilor mici şi mijlocii - IMM INVEST ROMÂNIA, precum şi pentru aprobarea Schemei de ajutor de stat pentru susţinerea activităţii IMM-urilor în contextul crizei economice generate de pandemia COVID-19, aprobată cu modificări şi completări prin Legea nr. 75/2020, cu modificările ulterioare. Acordarea grantului se realizează în condiţiile respectării prevederilor legislaţiei din domeniul ajutorului de stat în vigoare.”

**4. La articolul 1, după alineatul (3^4) se introduc alineatele (3^5) si (3^6) cu următorul cuprins:**

(3^5) În cazul creditelor de investiții acordate beneficiarilor eligibili din domeniul agriculturii, pescuitului, acvaculturii și sectorului alimentar, la începutul perioadei de creditare, instituţiile de credit pot acorda, la solicitarea beneficiarilor o perioadă de grație de maximum 24 de luni pentru rambursarea principalului, iar rambursarea creditelor se efectuează în cel puțin două rate pe an.

(3^6) În cazul creditelor de investiții acordate beneficiarilor eligibili din celelalte domenii de activitate cu exceptia celor prevăzute la alin. (3^5), instituţiile de credit pot acorda, la începutul perioadei de creditare, la solicitarea beneficiarilor, o perioadă de grație de maximum 18 luni pentru rambursarea principalului.

**5. După articolul 1 se introduce un nou articol, articolul 1^1 cu următorul cuprins:**

“ART. 1^1 Celelalte prevederi ale Programului de susţinere a întreprinderilor mici şi mijlocii şi a întreprinderilor mici cu capitalizare de piaţă medie - IMM INVEST ROMÂNIA și ale SCHEMEI DE AJUTOR DE STAT pentru susţinerea activităţii IMM-urilor în contextul crizei economice generate de pandemia COVID-19 se aplică în mod corespunzător creditelor de investiții/creditelor/liniilor de credit pentru finanțarea capitalului de lucru acordate în cadrul Subprogramului AGRO IMM INVEST în favoarea întreprinderilor mici și mijlocii şi a întreprinderilor mici cu capitalizare de piaţă medie din domeniul agriculturii, pescuitului, acvaculturii și sectorului alimentar.”

**6. La articolul 2, literele a), d), f), g), h) și k) se modifică și vor avea urmatorul cuprins:**

“a) beneficiarul programului - operatorul economic care respectă prevederile prezentei ordonanţe de urgenţă, îndeplineşte condiţiile prevăzute de Legea societăţilor nr. 31/1990, republicată, cu modificările şi completările ulterioare, Ordonanţa de urgenţă a Guvernului nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată cu modificări şi completări prin Legea nr. 182/2016, Legea nr. 1/2005 privind organizarea şi funcţionarea cooperaţiei, republicată, cu modificările ulterioare, sau Ordonanţa de urgenţă a Guvernului nr. 6/2011 pentru stimularea înfiinţării şi dezvoltării microîntreprinderilor de către întreprinzătorii debutanţi în afaceri, aprobată cu modificări prin Legea nr. 301/2011, cu modificările şi completările ulterioare, după caz, fermierii definiți conform art. 4 din Regulamentul (UE) nr. 1307/2013 ale căror exploatații se situează pe teritoriul României care desfășoară activități economice și/sau agricole şi îndeplineşte condiţiile de încadrare în categoria întreprinderilor mici şi mijlocii prevăzute de Legea nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare, sau, după caz, îndeplineşte condiţiile de încadrare în categoria întreprinderilor mici cu capitalizare de piaţă medie, inclusiv profesioniştii aşa cum sunt reglementaţi de art. 3 alin. (2) din Legea nr. 287/2009 privind Codul civil, republicată, cu modificările şi completările ulterioare, şi de formele de organizare a profesiilor liberale;

d) contract de garantare - contractul încheiat între beneficiarul programului, instituţia de credit şi F.N.G.C.I.M.M., pentru Programul IMM INVEST ROMÂNIA și respectiv contractul încheiat între beneficiarul programului, instituția de credit și F.N.G.C.I.M.M. și F.G.C.R, după caz, pentru Subprogramul AGRO IMM INVEST, în calitate de mandatar al statului, prin care statul, prin Ministerul Finanţelor Publice, reprezentat de F.N.G.C.I.M.M. sau după caz de F.G.C.R., se obligă să garanteze creditul acordat de către instituţia de credit şi beneficiarul programului îşi asumă obligaţia să ramburseze statului sumele datorate ca urmare a executării garanţiei de către instituţia de credit, în situaţia producerii riscului de credit;

f) finanţare garantată de stat - creditul, exclusiv dobânzile şi comisioanele bancare sau alte sume datorate de beneficiarul programului în baza contractului încheiat cu instituţia de credit, pentru care F.N.G.C.I.M.M., pentru Programul IMM INVEST ROMÂNIA și respectiv F.N.G.C.I.M.M. și F.G.C.R. , după caz, pentru Subprogramul AGRO IMM INVEST, în baza mandatului acordat de către Ministerul Finanţelor Publice, acordă o garanţie în numele şi contul statului în baza convenţiei încheiate cu instituţia de credit;

g) garant - statul prin Ministerul Finanţelor Publice reprezentat prin F.N.G.C.I.M.M., pentru Programul IMM INVEST ROMÂNIA și respectiv prin F.N.G.C.I.M.M. și F.G.C.R. , după caz, pentru Subprogramul AGRO IMM INVEST, pentru garanţiile acordate în numele şi contul statului;

h) garanţie de stat - angajament expres, necondiţionat şi irevocabil asumat de F.N.G.C.I.M.M., pentru Programul IMM INVEST ROMÂNIA și respectiv prin F.N.G.C.I.M.M. și F.G.C.R. , după caz, pentru Subprogramul AGRO IMM INVEST, în numele şi în contul statului, materializat într-un contract de garantare, care acoperă pierderea suportată de instituţia de credit, ca urmare a producerii riscului de credit, în condiţiile împărţirii proporţionale a riscului între stat şi instituţiile de credit; dobânzile, comisioanele şi orice alte costuri generate de participarea la program nu sunt incluse în valoarea garanţiei de stat. Garanţiei de stat îi sunt aplicabile dispoziţiile Regulamentului Băncii Naţionale a României nr. 16/2012 privind clasificarea creditelor şi plasamentelor, precum şi determinarea şi utilizarea ajustărilor prudenţiale de valoare, cu modificările şi completările ulterioare, ale Regulamentului Băncii Naţionale a României nr. 5/2012 privind clasificarea creditelor şi constituirea, regularizarea şi utilizarea provizioanelor specifice de risc de credit aplicabil entităţilor supravegheate de Banca Naţională a României, altele decât instituţiile de credit, precum şi ale Regulamentului nr. 575/2013 al Parlamentului European şi al Consiliului din 26 iunie 2013 privind cerinţele prudenţiale pentru instituţiile de credit şi societăţile de investiţii şi de modificare a Regulamentului (UE) nr. 648/2012, publicat în Jurnalul Oficial al Uniunii Europene, seria L, nr. 176 din 27 iunie 2013;

k) comisionul de administrare - sumă cuvenită F.N.G.C.I.M.M. și F.G.C.R. pentru remunerarea activităţii de analiză, acordare, monitorizare şi administrare a garanţiilor, al cărei nivel se stabileşte anual prin ordin al ministrului finanţelor publice şi se suportă din bugetul de stat, prin bugetul Ministerul Finanţelor Publice - Acţiuni Generale în cadrul schemei de ajutor de stat asociate acestui program. După încetarea schemei de ajutor de stat, comisionul de administrare se datorează F.N.G.C.I.M.M. sau F.G.C.R. de către beneficiarul programului;”

**7. La articolul 3, alineatul (1) literele a) și d) se modifică și vor avea următorul cuprins:**

“a) nu este în dificultate financiară în sensul prevederilor articolului 2, punctul 18 din Regulamentul (EU) nr. 651/2014 al comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din Tratatul de Funcționare al Uniunii Europene.

d) nu se află în interdicţie de a emite cecuri şi nu figurează cu incidente majore cu bilete la ordin în ultimele 6 luni anterioare datei solicitării garanţiei de stat în baza de date a Centralei Incidentelor de Plăţi, denumită în continuare C.I.P., cu exceptia incidentelor bancare majore cu privire la Bilete la Ordin si/sau cecuri executate, începând cu data de 16 martie 2020, pe perioada stării de urgență, stării de alertă și o lună după încetarea acestora;”

**8. La articolul 3, alineatul (1^1) se modifică și va avea următorul cuprins:**

„(1^1) În exercitarea atribuţiilor sale, F.N.C.G.I.M.M. și F.G.C.R. au obligaţia de a solicita informaţiile prevăzute la alin. (1) lit. h) în formă electronică, în baza unui protocol încheiat cu organul fiscal central, pentru aplicarea dispoziţiilor art. 69 alin. (4) din Legea nr. 207/2015, cu modificările şi completările ulterioare.”

**9. La articolul 3, alineatul (3) se modifică și va avea următorul cuprins:**

“(3) Nu sunt eligibile pentru acordarea de garanţii activitatile finantate din sectoarele/domeniile: intermedieri financiare, cu excepţia activităţilor auxiliare intermedierilor financiare, asigurări, cu excepţia activităţilor agenţilor şi brokerilor de asigurare, tranzacţii imobiliare, cu excepţia activităţilor de tranzacţii imobiliare realizate de către agenţiile imobiliare, activităţi de jocuri de noroc şi pariuri, producţie sau comercializare de armament, muniţii, explozibili, tutun, alcool, cuexcepțiafabricării băuturilor alcoolice nedistilate și a băuturilor pe bază de alcool (CAEN 1102, CAEN 1103; CAEN 1104; CAEN 1105 și CAEN 1106), substanţe aflate sub control naţional, plante, substanţe şi preparate stupefiante şi psihotrope, activităţi de închiriere şi leasing, activităţi de investigare şi protecţie, cu excepţia activităţii de protecţie şi gardă şi activităţii de servicii privind sistemele de securizare.”

**10**. **Articolul 4 se modifică și va avea următorul cuprins:**

“(1) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor Publice este autorizat să mandateze F.N.G.C.I.M.M. pentru Programul IMM INVEST ROMÂNIA și respectiv F.N.G.C.I.M.M. și F.G.C.R. , după caz, pentru Subprogramul AGRO IMM INVEST, în vederea emiterii de garanţii în numele şi în contul statului, în favoarea instituţiilor de credit care urmează să acorde credite beneficiarilor eligibili în cadrul programului.

(2) Sursa de plată a garanţiilor acordate de către F.N.G.C.I.M.M. și F.G.C.R. în numele şi în contul statului pentru creditele obţinute de beneficiarii eligibili în cadrul programului este bugetul de stat, prin bugetul Ministerului Finanţelor Publice - Acţiuni Generale, titlul "Alte transferuri", cod 55, alineatul "Sume rezultate din executarea garanţiilor acordate din bugetul de stat", cod 55.01.50.”

**11. Articolul 5 alineatul (3) se modifică și va avea următorul cuprins:**

“(3) Schema de ajutor de stat/de minimis prevăzută la art. 1 alin. (3^1) şi (3^2) se implementează de către Ministerul Finanţelor Publice în calitate de furnizor şi administrator al acestei scheme, prin intermediul F.N.G.C.I.M.M., pentru Programul IMM INVEST ROMÂNIA și respectiv F.N.G.C.I.M.M. și F.G.C.R., după caz, pentru Subprogramul AGRO IMM INVEST, în conformitate cu atribuţiile ce îi revin prin Hotărârea Guvernului nr. 34/2009 privind organizarea şi funcţionarea Ministerului Finanţelor Publice, cu modificările şi completările ulterioare, şi în conformitate cu legislaţia în materie de ajutor de stat.”

**12**. **Articolul 6 alineatul (1) se modifică și va avea următorul cuprins:**

“(1) Creditele prevăzute la art. 1 alin. (1) se acordă beneficiarilor eligibili care respectă condiţiile programului şi se încadrează în normele şi procedurile interne ale instituţiilor de credit şi beneficiază de garanţii emise/acordate de către F.N.G.C.I.M.M. pentru Programul IMM INVEST ROMÂNIA și respectiv de către F.N.G.C.I.M.M și F.G.C.R., după caz, pentru Subprogramul AGRO IMM INVEST, în numele şi în contul statului în calitate de mandatar al Ministerului Finanţelor Publice.”

**13. La articolul 8, alineatele (1), (4), (5), (6) și (7) se modifică și vor avea următorul cuprins:**

“(1) Între Ministerul Finanţelor Publice şi F.N.G.C.I.M.M., pentru Programul IMM INVEST ROMÂNIA și respectiv între Ministerul Finanţelor Publice și F.N.G.C.I.M.M. și F.G.C.R., după caz, pentru Subprogramul AGRO IMM INVEST se încheie o convenţie prin care se stabilesc drepturile şi obligaţiile părţilor în derularea finanţării prin credite bancare cu garanţie de stat.

(4) Ipotecile imobiliare şi/sau mobiliare prevăzute la alin. (2) şi (3) se instituie în baza prevederilor prezentei ordonanţe de urgenţă, în favoarea statului român, reprezentat de Ministerul Finanţelor Publice, prin F.N.G.C.I.M.M., pentru Programul IMM INVEST ROMÂNIA și respectiv prin F.N.G.C.I.M.M. și F.G.C.R., după caz, pentru Subprogramul AGRO IMM INVEST, şi instituţiei de credit, proporţional cu riscul asumat de fiecare dintre părţi şi sunt valabile până la stingerea creanţelor datorate de beneficiar, în limita creditului contractat.

(5) Ipotecile prevăzute la alin. (2) şi (3) se înscriu în cartea funciară a imobilelor şi/sau în Registrul Național de Publicitate Mobiliară, respectiv în registrele de evidenţă şi publicitate asimilate, după caz, în baza contractului de garantare. Operaţiunile de înscriere, modificare, reînnoire şi radiere se efectuează de către instituţia de credit.

(6) Contractele de garantare prin care F.N.G.C.I.M.M. sau după caz F.G.C.R. acordă garanţia de stat constituie titluri executorii şi au valoare de înscrisuri autentice.

(7) În cazul garanţiilor de stat acordate în cadrul programului, F.N.G.C.I.M.M. și F.G.C.R. mandatează instituţiile de credit finanţatoare să încheie contractele de garanţie pentru garanţiile colaterale constituite de beneficiarul finanţării/terţi garanţi, atât în favoarea acestora, cât şi a statului român, prin Ministerul Finanţelor Publice, în calitate de cocreditori, precum şi să efectueze formalităţile legale de publicitate ale garanţiilor colaterale.”

**14. La articolul 9, alineatele (1) și (3) se modifică și vor avea următorul cuprins:**

“(1) În cazul în care instituţia de credit aprobă modificări ale clauzelor contractului de credit referitoare la structura garanţiilor constituite, altele decât garanţia de stat prin eliberarea/înlocuirea garanţiilor accesorii finanţării garantate, va trebui să solicite şi să obţină acordul expres al F.N.G.C.I.M.M., pentru Programul IMM INVEST ROMÂNIA și respectiv al F.N.G.C.I.M.M. și F.G.C.R., după caz, pentru Subprogramul AGRO IMM INVEST, în condiţiile stabilite prin normele metodologice de aplicare a prezentei ordonanţe de urgenţă.

(3) Modificările privind structura acţionariatului/asociaţilor şi schimbarea sediului social al beneficiarului se notifică F.N.G.C.I.M.M. pentru Programul IMM INVEST ROMÂNIA și respectiv F.N.G.C.I.M.M. și F.G.C.R. , după caz, pentru Subprogramul AGRO IMM INVEST de către instituţia de credit.”

**15. Articolul 10 alineatul (2) se modifică și va avea următorul cuprins:**

“(2) Sumele rezultate din plata garanţiilor de stat acordate de F.N.G.C.I.M.M. pentru Programul IMM INVEST ROMÂNIA și respectiv de F.N.G.C.I.M.M. și F.G.C.R., după caz, pentru Subprogramul AGRO IMM INVEST, în numele şi contul statului, se plătesc instituţiei de credit de către Ministerul Finanţelor Publice de la bugetul de stat prin bugetul Ministerului Finanţelor Publice - Acţiuni generale, titlul "Alte transferuri", cod 55, alineatul "Sume rezultate din executarea garanţiilor acordate din bugetul de stat", cod 55.01.50, pe baza documentelor justificative prezentate de F.N.G.C.I.M.M. și de F.G.C.R., şi se recuperează de la beneficiarul programului în condiţiile prezentei ordonanţe de urgenţă.”

**16. Articolul 11 alineatele (1) și (2) se modifică și vor avea următorul cuprins:**

„(1) După efectuarea plăţii prevăzute la art. 10 alin. (2), Ministerul Finanţelor Publice informează F.N.G.C.I.M.M., pentru Programul IMM INVEST ROMÂNIA și respectiv F.N.G.C.I.M.M. și F.G.C.R., după caz, pentru Subprogramul AGRO IMM INVEST cu privire la efectuarea plăţii şi la data acesteia, iar F.N.G.C.I.M.M. și F.G.C.R. întocmesc un înscris, act premergător procedurii de executare silită, prin care se individualizează creanţa rezultată prin plată.

(2) În termen de 15 zile calendaristice de la data primirii informării prevăzute la alin. (1), F.N.G.C.I.M.M., pentru Programul IMM INVEST ROMÂNIA și respectiv F.N.G.C.I.M.M. și F.G.C.R., după caz, pentru Subprogramul AGRO IMM INVEST transmit înscrisul prevăzut la alin. (1) debitorului beneficiar al finanţării garantate, precum şi spre informare instituţiei de credit finanţatoare.”

**17. Articolul 12 alineatul (16) se modifică și va avea următorul cuprins:**

„(16) În cazul debitorilor care intră în procedura insolvenţei după comunicarea, de către F.N.G.C.I.M.M., pentru Programul IMM INVEST ROMÂNIA și respectiv de către F.N.G.C.I.M.M. și F.G.C.R., după caz, pentru Subprogramul AGRO IMM INVEST, organelor fiscale competente ale Agenţiei Naţionale de Administrare Fiscală a documentelor prevăzute la art. 11 alin. (3), înscrierea la masa credală pentru creanţa rezultată din plata valorii de executare a garanţiei de stat se realizează de către acestea.”

**ARTICOLUL II**

Schema de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin articolul II din Ordonanța de urgență a Guvernului nr. 42/2020 publicată în Monitorul Oficial al României, Partea I, nr. 283 din 4 aprilie 2020, cu modificările și completările ulterioare, se modifică și se completează după cum urmează:

**1. La articolul 1, alineatul (1) se modifică și va avea următorul cuprins:**

“(1) Obiectivul prezentei scheme de ajutor de stat îl reprezintă susţinerea întreprinderilor mici și mijlocii și a întreprinderilor mici cu capitalizare de piață medie în contextul crizei economice generate de pandemia COVID-19 în cadrul Programului de susţinere a întreprinderilor mici şi mijlocii - IMM INVEST ROMÂNIA, aprobat prin completarea Ordonanţei de urgenţă a Guvernului nr. 110/2017 privind Programul de susţinere a întreprinderilor mici şi mijlocii - IMM INVEST ROMÂNIA, cu modificările și completările ulterioare, precum și întreprinderilor mici şi mijlocii și a fermierilor definiți conform prevederilor art.4 din Regulamentul (UE) nr. 1307/2013 din domeniul agriculturii, pescuitului, acvaculturii și sectorului alimentar în cadrul Subprogramului AGRO IMM Invest.”

**2. La articolul 2, alineatul (6) se modifică și va avea următorul cuprins:**

“(6) Durata garanţiilor acordate conform art. 1 alin. (3) lit. a) şi b) din Ordonanţa de urgenţă a Guvernului nr. 110/2017, cu modificările şi completările ulterioare, nu poate depăşi 6 ani pentru întreprinderile mici și mijlocii și întreprinderile mici cu capitalizare de piață medie din cadrul Programului IMM INVEST România.”

**3. La articolul 2, după alineatul (6) se introduce un nou alineat (6^1) cu următorul cuprins:**

“(6^1) Pentru Subprogramul AGRO IMM INVEST se aplică prevederile alin. (1) – (6), iar în cazul creditelor de investiții acordate beneficiarilor din domeniul agriculturii, pescuitului, acvaculturii și sectorului alimentar, instituțiile de credit acordă, la solicitarea beneficiarului subprogramului o perioadă de grație de maxim 24 de luni pentru rambursarea principalului, iar rambursarea creditelor se efectuează în cel puțin 2 rate pe an.”

**4. La articolul 2, după aliniatul (7) se introduce un nou alineat (7^1) cu următorul cuprins:**

“Pentru beneficiarii ce se încadrează în categoria întreprinderilor mici cu capitalizare de piață medie se percep comisioane de risc, la nivelul celor aferente întreprinderilor mari, cu respectarea paragrafului 25 lit. a) din Comunicarea CE - Cadru temporar pentru măsuri de ajutor de stat de sprijin a economiei în contextul actualei epidemii de Covid-19 (2020/C91I/01), publicată în Jurnalul Oficial al Uniunii Europene din 20.03.2020.”

**5. La articolul 2, alineatul (8) se modifică și va avea următorul cuprins:**

„(8) Furnizorul schemei de ajutor de stat este Ministerul Finanţelor Publice, iar atribuțiile de administrare a schemei sunt delegate Fondului Naţional de Garantare a Creditelor pentru Întreprinderi Mici şi Mijlocii, denumit în continuare FNGCIMM, pentru programul IMM INVEST ROMÂNIA și Fondului Național de Garantare a Creditelor pentru Întreprinderile Mici și Mijlocii și Fondului de Garantare a Creditului Rural, denumit în continuare FGCR, după caz, pentru Subprogramul AGRO IMM INVEST.”

**6. La articolul 3, alineatele (1), (2) și (5) se modifică și vor avea urmatorul cuprins:**

“(1) Întreprinderile mici şi mijlocii și întreprinderile mici cu capitalizare de piață medie din cadrul programului IMM INVEST ROMÂNIA, precum și IMM-urile ce activează în sectorul alimentar din cadrul Subprogramului AGRO IMM INVEST care au contractat credite/linii de credit garantate conform art. 1 alin. (3) lit. a) şi b) din Ordonanţa de urgenţă a Guvernului nr. 110/2017, cu modificările şi completările ulterioare, beneficiază de un grant în limita cumulului rezultat dintre valoarea comisionului de risc, a comisionului de administrare, aferente garanţiei acordate, şi a dobânzilor aferente creditelor/liniilor de credite, dar nu mai mult de echivalentul în lei a 800.000 euro per întreprindere.

(2) Cursul de schimb euro/leu pentru calcularea plafonului maxim este cursul Băncii Naţionale a României valabil la data emiterii acordului de finanţare.

(5) FNGCIMM, pentru Programul IMM INVEST ROMÂNIA și respectiv FNGCIMM și FGCR, după caz, pentru Subprogramul AGRO IMM INVEST sunt administratorii acestei măsuri de ajutor de stat.”

**7. La articolul 3, după alineatul (1) se introduce un nou alineat (1^1) cu următorul cuprins:**

“(1^1) Grantul acordat întreprinderilor mici şi mijlocii și întreprinderilor mici cu capitalizare de piață medie din domeniul agriculturii, pescuitului, acvaculturii și sectorului alimentar prin Subprogramul AGRO IMM INVEST include și o componentă nerambursabilă de maximum 10% din valoarea finanțării, cu condiția încadrării în plafonul de 120.000 euro pentru fiecare întreprindere care îşi desfăşoară activitatea în sectorul pescuitului şi acvaculturii sau 100.000 euro pentru fiecare întreprindere care îşi desfăşoară activitatea în domeniul producţiei primare de produse agricole, respectiv 800.000 de euro pentru întreprinderile mici şi mijlocii din sectorul alimentar.”

**8. Articolul 5 se modifică și va avea următorul cuprins:**

“(1) Perioada de valabilitate a schemei, respectiv perioada în care se selectează beneficiarii şi se emit contracte de garanţie/acorduri de finanţare în legătură cu măsurile prevăzute la art. 2 şi 3, este cuprinsă între data intrării în vigoare a prevederilor prezentei ordonanţe de urgenţă şi 30 iunie 2021, iar perioada în care se poate efectua plata grantului este cuprinsă între data intrării în vigoare a prevederilor prezentei ordonanţe de urgenţă şi 30 iunie 2022, inclusiv, cu posibilitatea prelungirii conform art. 1 alin. (3^3) din Ordonanţa de urgenţă a Guvernului nr. 110/2017, aprobată cu modificări şi completări prin Legea nr. 209/2018, cu modificările şi completările ulterioare.

(2) Ajutorul de stat sub forma grantului se suportă din bugetul de stat, prin bugetul Ministerului Finanţelor Publice - Acţiuni Generale şi se virează lunar în contul FNGCIMM, pentru Programul IMM INVEST ROMÂNIA și respectiv FNGCIMM și FGCR, după caz, pentru Subprogramul AGRO IMM INVEST, pe baza situaţiilor centralizatoare privind dobânzile lunare datorate, transmise de instituţiile de credit pe propria răspundere.

(2^1) Ajutorul de stat sub forma componentei nerambursabile pentru Subprogramul AGRO IMM INVEST se suportă din bugetul de stat, prin bugetul Ministerului Finanţelor Publice - Acţiuni Generale şi se virează în termen de 1 an în contul F.N.G.C.I.M.M. și F.G.C.R., pe baza situațiilor centralizatoare privind documentele justificative pentru creditele/liniile de credit pentru capital de lucru și pe baza situațiilor centralizatoare privind situația lucrărilor executate pentru creditele de investiții transmise de instituţiile de credit pe propria răspundere.

(3) Bugetul schemei de ajutor de stat este 1.832 milioane lei, echivalentul în lei a aproximativ 376.3 milioane euro, pentru măsurile de finanţare prevăzute la capitolul II.2.

(4) Pentru anul 2020, plafonul total al garanţiilor care pot fi acordate în cadrul programului este de 30.000.000.000 lei. Până la aprobarea plafonului de emitere a garanțiilor pentru anul 2021, FNGCIMM și FGCR vor analiza solicitarile de emitere a garantiilor urmând ca pentru beneficiariii eligibili în cadrul programului să se emită garanțiile în nume și cont stat după aprobarea acestuia printr-un act normativ cu putere de lege.

(5) Prin implementarea schemei se estimează acordarea de ajutor de stat unui număr de maximum 58.987 de beneficiari.”

**9. Articolul 6 se modifică și va avea următorul cuprins:**

“Art. 6. Procedura de acordare a garanţiilor de stat în proporţie de maximum 80% sau 90% aferente creditelor, a grantului de la art. 3 şi plata ajutoarelor de stat sub formă de grant este prevăzută prin hotărârea Guvernului pentru aprobarea Normelor metodologice de aplicare a prezentei Ordonanțe de urgență a Guvernului.”

**10. Articolul 7, alineatele (1), (2), (4) și (5) se modifică si vor avea urmatorul cuprins:**

„(1) FNGCIMM și FGCR au obligaţia să publice pe site-ul acestora textul integral al schemei de ajutor de stat, perioada în care se pot înregistra cereri, bugetul anual, data epuizării bugetului anual/total al schemei, precum şi forma şi conţinutul documentelor necesare pentru accesarea acesteia.

(2) FNGCIMM și FGCR trebuie să păstreze înregistrări detaliate referitoare la toate ajutoarele acordate în cadrul schemei. FNGCIMM și FGCR au obligaţia de a cuantifica pe fiecare beneficiar toate formele de ajutor de stat acordate. Aceste înregistrări conţin toate informaţiile necesare pentru a stabili dacă sunt respectate criteriile din reglementările europene în domeniu şi trebuie păstrate timp de 10 ani de la data acordării ultimului ajutor în cadrul schemei.

(4) FNGCIMM și FGCR, în calitate de administratori ai prezentei scheme de ajutor de stat, cu atribuţii delegate de Ministerul Finanţelor Publice, în calitate de furnizor de ajutor de stat, au obligaţia de a transmite Consiliului Concurenţei toate datele şi informaţiile necesare pentru monitorizarea ajutoarelor de stat la nivel naţional, în formatul şi în termenul prevăzute de Regulamentul privind procedurile de monitorizare a ajutoarelor de stat, pus în aplicare prin Ordinul preşedintelui Consiliului Concurenţei nr. 175/2007, precum şi datele şi informaţiile necesare pentru întocmirea inventarului ajutoarelor de stat şi a rapoartelor şi informărilor necesare îndeplinirii obligaţiilor României în calitate de stat membru al Uniunii Europene.

(5) FNGCIMM și FGCR, în calitate de administratori ai schemei de ajutor de stat, au obligaţia încărcării în Registrul general al ajutoarelor de stat acordate în România (RegAS) a prezentei scheme, a acordurilor de finanţare, a plăţilor efectuate şi a eventualelor recuperări, în conformitate cu prevederile Ordinului preşedintelui Consiliului Concurenţei nr. 437/2016 pentru punerea în aplicare a Regulamentului privind registrul ajutoarelor de stat.”

**11. Articolul 8, alineatele (1) și (3) se modifică și vor avea următorul cuprins:**

„(1) Monitorizarea şi controlul întreprinderilor beneficiare în cadrul prezentei scheme de ajutor de stat se fac în mod transparent, nediscriminatoriu, prin publicarea lunară a înscrierilor şi beneficiarilor schemei de ajutor de stat, pe site, de către FNGCIMM, pentru Programul IMM INVEST ROMÂNIA și de către FNGCIMM și FGCR, după caz, pentru Subprogramul AGRO IMM INVEST, cu respectarea reglementărilor aplicabile instituţiilor de credit şi instituţiilor financiare nebancare pentru FNGCIMM și FGCR.

(3) În situaţia în care FNGCIMM, pentru Programul IMM INVEST ROMÂNIA și respectiv FNGCIMM și FGCR, după caz, pentru Subprogramul AGRO IMM INVESTconstată că beneficiarii nu au respectat prevederile schemei de ajutor de stat şi/sau pe cele ale Acordului de finanţare, solicită acestora rambursarea ajutorului de stat primit, la care se adaugă dobânda aferentă, conform prevederilor Ordonanţei de urgenţă a Guvernului nr. 77/2014. Rata dobânzii aplicabile este cea stabilită potrivit prevederilor din Regulamentul (UE) 2015/1.589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene şi din Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din Tratatul CE. Recuperarea ajutoarelor de stat se realizează potrivit prevederilor Ordonanţei de urgenţă a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, cu modificările şi completările ulterioare."

**ARTICOLUL III**

Dispoziţiile prezentei ordonanţe de urgenţă se aplică şi solicitărilor de acordare a creditelor garantate în cadrul Programului de susţinere a întreprinderilor mici şi mijlocii - IMM INVEST ROMÂNIA aflate în curs de soluţionare.